| Voandeira*Aequipecten opercularis* |
| --- |
| Cunchas de *Aequipecten opercularis*amosando a variabilidade das cores da cuncha. |
| Clasificación científica |
| 

|  |  |
| --- | --- |
| Reino: | Animalia |
| Filo: | Mollusca |
| Clase: | Bivalvia |
| Orde: | Ostreida |
| Familia: | Pectinidae |
| Xénero: | *Aequipecten* |
| Especie: | ***A. opercularis*** |

 |
| Nome binomial |
| *Aequipecten opercularis* |
| Sinonimia |
| * *Pecten opercularis* Linnaeus, 1758
 |

A **voandeira** (*Aequipecten opercularis*, Linnaeus 1758; antes *Chlamys opercularis*) é un molusco bivalvo da familia dos pectínidos, semellante á vieira pero de menor tamaño.

Morfoloxía
----------

A cuncha é practicamente circular, salvo na zona das orellas, coas valvas desiguais (algo máis convexa a valva esquerda ou superior que a dereita ou inferior ). Alcanzan tamaños máximos de 9 cm de lonxitude. Presentan de 19 a 22 costelas radiais que, á súa vez, están marcadas por finos sucos lonxitudinais e rugosidades transversais .

As dúas valvas están unidas por un ligamento externo e, interiormente, por outro ligamento triangular, negro.

As orellas (pequenas prolongacións a modo de aletas no vértice da cuncha) son desiguais, unha escotada e outra truncada. Tamén están sucadas de finas costelas e rugosidades concéntricas.

A cor da cuncha mostra unha notable variabilidade pero sempre en tons claros : castaña, rosada, rubia, marela, abrancazada, normalmente con variedade de debuxos. Ocasionalmente é branca, cunha liña marrón sobre cada costela.

Hábitat e bioloxía
------------------

Viven sobre fondos areosos ou de cascallo, desde augas superficiais da franxa intermareal ata profundidades de 200 metros.

Cando son pequenas mantéñense fixas a un substrato polo biso pero cando adultas son de vida libre e poden nadar grazas á rápidas contraccións dos músculos que pechan as valvas, expulsando a auga polo bordo do manto. Como o manto ten a capacidade de dirixir a saída da auga, poden deste xeito controlar a dirección do salto.

A voandeira é hermafrodita simultánea funcional, o que significa que madura como macho e como femia aínda que a liberación de gametos non coincide no tempo, para evitar a posibilidade de autofecundación. Tamén o é a vieira mentres que a zamburiña é hermafrodita alternativa.

Alcanza a madurez sexual ós tres meses de idade e pode iniciar o desove con 6 meses. Este prodúcese entre marzo e outubro.

Aliméntase por filtración, retendo nas branquias as partículas orgánicas suspendidas na auga.

Importancia pesqueira e comercial
---------------------------------

Captúranse con rastros especiais (*rastro da vieira*) desde o barco. O talle mínimo de captura autorizado en Galicia é de 4 cm.

Consómese en fresco, sendo menos apreciada que a vieira, ou en conserva.

A voandeira é relativamente abundante nas costas galegas, ó contrario que a zamburiña, que é moi escasa ata darse case por desaparecida a partir do 2000, aínda que posteriormente volveu a capturarse, sempre en cantidades moi reducidas. Non obstante a presenza de *zamburiña* nos mercados mantívose constante porque se comercializaba como tal o que realmente era voandeira .

* 
* 
*

Notas
-----

1. ↑  Definicións no *Dicionario da Real Academia Galega* e no Portal das Palabras para *voandeira*.
2. ↑  Nótese que a vieira ten unha cuncha plana e outra convexa.
3. ↑  Estas, menos marcadas que na cuncha da vieira.
4. ↑  A zamburiña ten só unha orella.
5. ↑  A zamburiña adoita ser de cor escura, violácea.
6. ↑  "La zamburiña regresa a la costa gallega tras años de desaparición", en *La Voz de Galicia*, 26.02.2006.

Véxase tamén
------------

### Outros artigos

* Zamburiña
* Lista de bivalvos de Galicia

### Bibliografía

* CONSELLERÍA DE PESCA, MARISQUEO E ACUICULTURA: *Vieira, zamburiña e volandeira*, 1990.
* RAMONELL, Rosa: *Guía dos mariscos de Galicia*. Galaxia, Vigo 1985.

### Ligazóns externas

|  |  |
| --- | --- |
|  | Commons ten máis contidos multimedia sobre:  ***Voandeira*** |

|  |  |
| --- | --- |
|  | Wikispecies posúe unha páxina sobre:  ***Voandeira*** |

* Ficha en Marine Species Identification Portal Arquivado 05 de marzo de 2016 en Wayback Machine.

|  |  |
| --- | --- |
| Control de autoridades | 
* Wd: Q3789454
* MAG: 2778514715

 |

|  |  |
| --- | --- |
| Identificadores taxonómicos | 
* DORIS: 2298
* Dyntaxa: 218389
* EUNIS: 60687
* Fossilworks: 102545
* GBIF: 2285838
* iNaturalist: 324572
* IRMNG: 10237564
* ITIS: 79716
* NBN: NBNSYS0000173626
* NCBI: 100776
* SeaLifeBase: 47421
* Soortenregister: 137355
* TAXREF: 64393
* WoRMS: 140687

 |